پرودا جمهورباشقانی پدرو کاستیلونون ۷ دسامبردا کنگره‌ده‌کی وظیفه‌سین‌دن اوزاقلاشدیریلاراق حبس‌خانایا گؤندریلمه‌سیندن سونرا باشلایان اعتراضلاردا اؤلنلرین ساییسی ۱۸ نفره یوکسلدی، ۴۲۶ نفر ایسه یارالاندی.
باشکند لیما باشدا اولماقلا بیر چوخ شهرده کوچه‌لره چیخان گؤستریچیلر پلیسله چاتیشدی.
حادثه‌لرده ۹ نفرین داها اؤلمه‌سی ایله کنگره‌یه و حکومته قارشی گؤستریلرده اؤلنلرین ساییسی ۱۸ نفره یوکسلدی.
گؤستریچیلر آراسیندا باش وئره‌ن دؤیوشده ۲۱۶سی پلیس، ۲۱۰ نفری مولکی وطنداش اولماقلا توپلامدا ۴۲۶ نفر یارالاندی.
اعتراضچیلار اؤلکه‌نین یئنی جمهورباشقانی دینا بولوارته‌نین استعفاسینی، محبوس کاستیلونون آزاد ائدیلمه‌سینی، کنگره‌نین باغلانماسینی و سئچیم تقویمینین تئزلیکه تعیین اولونماسینی طلب ائدیرلر.
بولوارته دونن عمومی سئچیملرین یئنی تاریخینین ۲۰۲۳.جو ایلین دسامبر آیی اولابیله‌جگینی آچیقلادی.
حکومت خشونت حادثه‌لری و اعتراضلارا گؤره ۱۴ دسامبردا اؤلکه‌‌ده ۳۰ گونلوک فؤوقه العاده وضعیت اعلان ائتمیشدی.
بولوارته ایسه استعفاسینا گونلردیر اعتراض ائد‌ن گؤستریچیلری دیالوگا چاغیردی.
پرونون اسکی جمهورباشقانی کاستیلو، حکومتی دئویرمکله سوچلادیغی کنگره طرفیندن "قالیجی اخلاقی یئترسیزلیک" اتهامی ایله وظیفه‌سیندن عزل ائدیلمیشدی.
کنگره‌ده کاستیلونون وظیفه‌دن عزل ائدیلمه قرارینا دیلیل اولاراق "دؤولت ایشلرینی غصب ائتمه‌یه، دؤولت صلاحیتلرینین فعالیتینی انگلله‌مه‌یه و آنایاسال دۆزه‌نی پوزماغا چالیشماق" گؤستریلمیشدی.
پدرو کاستیلو، کنگره‌نی فسخ ائتمه و اولوسال فؤوق‌العاده وضعیت حکومتی قورما قراریندان سونرا گؤزآلتینا آلینمیشدی.
جمهورباشقانی یاردیمچیسی بولوارته ۸ دسامبردا کاستیلونون وظیفه‌سیندن اوزاقلاشدیریلماسیندان سونرا اؤلکه‌نین یئنی جمهورباشقانی اولاراق آند ایچمیشدی.
